"بو گون تورکیه-آذربایجان موناسیبت‌لری بوتون ساحه‌لرده ان یوکسک سویه‌یه چاتیب".
بونو تورکیه-نین خاریجی ایشلر ناظیری هاکان فیدان باکی کنگره مرکزینده قوشولماما حرکاتی‌نین کوردیناسیون بوروسونون ناظیرلر گؤروشو چرچیوه‌سینده اولو اؤندر حیدر علی یئوین 100 ایللیگینه حصر اولونان اولوسلار آراسی تدبیرده دئییب.
او خاطیرلادیب کی، آذربایجانین دیگر اؤلکه‌لرله اولوسلار آراسی موناسیبت‌لری‌نین قورولماسیندا عموم میللی لیدئر حیدر علی یئوین رولو دانیلمازدیر.
هاکان فیدان بیلدیریب کی، اولو اؤندر حیدر علی یئوین قوردوغو علاقه‌لر بو گون ده یوکسک سویه‌ده داوام ائتدیریلیر: "عینی زاماندا، او دؤوردن باش‌لانان آذربایجان-تورکیه موناسیبت‌لری بو گون پرزیدنت ایلهام علی یئوین رهبرلیگی ایله بوتون ساحه لرده ان یوکسک سویه‌ده‌دیر".
خاریجی ایشلر ناظیری هاکان فیدان چیخیشیندا ایسراییل-ین سرعتینی آزالتما‌دان تک طرف‌لی حرکت‌لرینی داوام ائتدیردیگینه توخونا‌راق دئییب:
"ایسراییل طرفینده هرمین ایستاتوسو و مقدس‌لیگینه قارشی رادیکال تخریبات‌لار قبول ائدیلمزدیر.
1967-جی ایل سرحدلرینه اویغون اولا‌راق پایتاختی دوغو قودس اولان و ایسراییل ایله چیگین-چیگینه وارلیغینی داوام ائتدیرن اگمن و موستقیل فیلیسطین دؤولتینه هر کسین دستک وئرمه‌سی واجیب‌دیر. بو، اورتا دوغودا باریش اوچون یئگانه اعتبارلی یول‌دور".
هاکان فیدان همچنین فیلیسطین-ین اگمن و برابرحقوقلو عضو کیمی اولوسلار آراسی بیرلیکده اؤز موضعینی بیر آن اول توتماسی‌نین واجیب‌لیگینه ده ایشاره ائدیب.
دیگر طرف‌دن، مسلمان‌لارا، افریقا و آسیا منشأ‌لی اینسان‌لارا، یهودی‌لره و موهاجیرلره قارشی نیفرتین گؤرونمه‌میش حده چاتدیغینا دقت چکن فیدان خصوصیله آوروپادا ایسلاما قارشی هوجوم‌لارین آز قالا اپیدمییه چئوریلدیگینی بیلدیریب.
هاکان فیدان قوربان بایرامی‌نین ایلک گونو سوئد-ین پایتاختی استکهلم-دا قرانین یاندیریلماسینی خاطیرلادیب:
"ایفاده آزادلیغی بهانه‌سی ایله بونون باش وئرمه‌سینه ایمکان وئرمک میلیاردلارلا اینسانین آچیق-آشکار تحقیری‌دیر. اما بو خوشاگلمز گؤرونتولر بیزی چکیندیرمه‌مه‌لی‌دیر. هامیمیز آذربایجانین خالق شاعری نظامی گنجوی‌نین چاغیریشینا قولاق آسمالیییق: "چتین‌لیک آنیندا اومیدسیز اولمایین، چونکی بلور یاغیش قارا بولودلاردان یاغیر".
هاکان فیدان باکی‌داکی تماس‌لاری چرچیوه‌سینده مالزیا، بلاروس و اؤزبکیستان، عراق، کویت، الجزایرین خاریجی ایشلر ناظیرلری ایله آیری-آیری‌لیقدا گؤروش‌لر کئچیریب.
خاریجی ایشلر ناظیرلیگی‌نین توییتر حسابین‌دان ائدیلن پای‌لاشیمدا ناظیر فیدانین 6 همکاری ایله گؤروش‌لری‌نین فوتوشکیل‌لری یئر آلیب.
پای‌لاشیمدا ناظر فیدانین مالایزیانین خاریجی ایشلر ناظری زامبری عبدالقادر، بلاروسون خاریجی ایشلر ناظیری سرگئی آلینیک، اؤزبکیستانین خاریجی ایشلر ناظیری بختیار سعیدوو، عراق-ین خاریجی ایشلر ناظیری فواد حسین، کویت-ین خاریجی ایشلر ناظیری شیخ سالم عبدالله الجابر الصباح، الجزایرین خاریجی ایشلر ناظیری احمد عطاف ایله آیری-آیری‌لیقدا گؤروش کئچیردیگی بیلدیریلیب.
